钦定古今图书集成/明伦汇编/官常典/第204卷 > 魏知古
## 钦定古今图书集成/明伦汇编/官常典/第204卷 > 魏知古

按《唐书》本传：“知古，深州陆泽人。方直有雅才，擢进士
第，以著作郎修国史，累迁卫尉少卿，检校相王府司
马。神龙初，为吏部侍郎，以母丧解职，服除，为晋州刺
史。睿宗立，以故属拜黄门侍郎，兼修国史。会造金仙
玉真观，虽盛夏工程严促，知古谏曰：‘臣闻古之君人，
必时视人之所勤。人勤于力则功筑罕，人勤于财则’”
贡赋少，人勤于食则百事废。故曰：“不可无益害有益。”
又曰：“罔咈百姓，以从己之欲。”《礼》，季夏五月，树木方盛，
无有斩伐，不可以兴土功。此皆兴化立治，为政养人
之本也。今为公主造观，将以树功祈福，而地皆百姓
所宅，卒然迫逼，令其转徙，扶老携幼，剔椽发瓦，呼嗟道路，乖人事，违天时，起无用之作，崇“不急之务，群心
震摇，众口籍籍。陛下为人父母，欲何以安之？且国有
简册，君举必记，言动之微，可不慎欤！愿下明诏，顺人
欲，除功役，收之桑榆，其失不远。”不纳。复谏曰：“自陛下
散翦凶逆，保定大器，苍生颙颙，以谓朝有新政。今风
教颓替日益甚，府藏空屈，人力劳敝，营作无厓，吏员
濅增，诸司试补、员外、检校官，已赢二千，太府之帛为
殚，太仓之米不支。臣前请停金仙、玉真，讫亦未止。今
前水后旱，五谷不立，繇兹向春，必甚饥馑，陛下欲何
方以赈之？又，突厥于中国为患日久，其人非可以礼
义诚信约也。虽遣使请婚，恐豺狼之心，弱则顺服，彊
则骄逆。月满骑肥，乘中国饥虚，讲亲际会，窥犯亭鄣，
复何以防之？”帝嘉其直，以左散骑常侍、同中书门下
三品。元宗在春宫，又兼左庶子。先天元年，为侍中，从
猎渭川，献诗以讽，手制褒答，并赐物五十段。明年，封
梁国公。窦怀贞等诡谋乱国，知古密发其奸，怀贞诛，
赐封二百户，物五百段。元宗恨前赏薄，手敕更加百
户，旌其著节。是冬，诏知东都吏部选事，以称职闻，优
诏赐衣一副，自是恩意尤渥。由黄门监改紫微令。与
姚元崇不协，除工部尚书，罢政事。开元三年卒，年六
十九。宋璟闻而叹曰：“叔向古遗直，子产古遗爱，兼之
者其魏公乎！”赠幽州都督，谥曰忠。所荐洹水令吕太
一、蒲州司功参军齐澣、右内率骑曹参军柳泽、密尉
宋遥、左补阙袁晖、右补阙封希颜、伊阙尉陈希烈，后
皆有闻于时。文宗太和二年，求其曾孙处讷，授湘阳
尉，与魏徵、裴冕，后擢任之。